QBZ-03
QBZ-03 je moderna kineska jurišna puška iz porodice pješadijskog oružja kalibra 5.8 mm. Ovaj model puške odstupa od prethodnika zato što nije urađen u bullpup konfiguraciji. Kao osnova za ovo oružje je poslužila eksperimentalna puška Type 87-1 na kojoj su izvršene modifikacije - unutrašnje i vanjske. Razlog uvođenja ovog modela su nepotvrđene informacije da armija nije u potpunosti zadovoljna sa jurišnom puškom QBZ-95 radi težeg prilagođavanja vojnika na novo oružje. Oružje radi na principu pozajmice barutnih gasova koji je postavljen iznad cijevi. Gasna komora koja je integrisana sa prednjim nišanom ima dva režima rada. Na ustima cijevi je postavljen skrivač plamena koji ima ulogu lansera tromblona. Kućište je napravljeno od presovanog lima i za razliku od ranijih modela pušaka sastoji se od dva dijela, gornjeg i donjeg, koji su spojeni sa dva poprečna utvrđivača (slično kao kod pušaka na zapadu). U gornji dio je postavljena cijev, zatvarač i nišani, a u donji preklopni polimerski kundak, mehanizam za okidanje i uvodnik okvira. Regulator paljbe je smješten sa lijeve strane iznad pištoljskog rukohvata. Mehanički nišani su diopterskog tipa, a sa gornje strane je postavljena šina za ugradnju dnevnih ili noćnih optičkih nišana. Kundak se preklapa na desnu stranu.